《发钱塘至馀杭城阻雨三日题城北楼 其一》
明代·朱同

三载江淮奔战尘，济时空负百年身。青山尚是来时路，城郭今非旧日人。

追信已无萧相国，举贤谁似晋胥臣。明朝又上新安道，回首钱塘泪满巾。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。